标题：十二因缘
佛说摘录
《佛说长寿灭罪护诸童子陀罗尼经》摘录
无明缘行，行缘识，识缘名色，名色缘六入，六入缘触，触缘受，受缘爱，爱缘取，取缘有，有缘生，生缘老死忧悲苦恼；无明灭即行灭，行灭即识灭，识灭即名色灭，名色灭即六入灭，六入灭即触灭，触灭即受灭，受灭即爱灭，爱灭即取灭，取灭即有灭，有灭即生灭，生灭即老死忧悲苦恼灭。颠倒当知，一切众生，不能见于十二因缘，是故轮转生死苦趣。若有人见十二因缘者，即是见法，见法者即是见佛，见佛者即是佛性。何以故，一切诸佛以此为性，汝今得闻我说此十二因缘，汝今以得佛性清净，堪为法器。我当为汝说一实道，汝当思惟，守护一念，一念者谓菩提心，菩提心者，名曰大乘。诸佛菩萨为众生故，分别说三。汝当念念常勤守护是菩提心，勿令忘失。纵有五阴四蛇，三毒六贼，一切诸魔，来所侵娆，终不能变是菩提心。因获如是菩提心故，身如金刚，心如虚空，难可沮坏，因不坏故，即得阿耨多罗三藐三菩提，因得阿耨多罗三藐三菩提故，常乐我净具足而有，即能远离此无常杀鬼，生老病死诸地狱苦。
经论开示
一无明　二行　三识　四名色　五六处　六触　七受　八爱　九取　十有　十一生　十二老死
次十一智而辩十二因缘者。除如实智。其余十智。皆是二乘共得。今一往明。若声闻人。但约一世。总观四谛。成十智则智劣。智劣故。不能侵除习气。功德神用亦减少。若缘觉人。通约三世。细分别观十二因缘。若成十智则智强。智强故。能侵除习气功德。神用亦广。是以大圣教门。别开出中乘之道。意在此也。通称因缘者。是十二法。展转能感果。故名因。互相由藉而有。谓之缘也。因缘相续。则生死往还无际。若知无明不起取有。则三界二十五有生死皆息。是为出世之要术也。教门十二因缘。有三种不同。一者约三世明十二因缘。二者约果报二世辩十二因缘。三者约一念一世辩十二因缘。今无明三世十二因缘者。初二过去世摄。后二未来世摄。中八现在世摄。是中略说三事烦恼业苦。是三事展转。更互为因缘。是烦恼业因缘。业苦因缘。苦苦因缘。苦烦恼因缘。烦恼业因缘。业苦因缘。苦苦因缘。是为展转。更互为因缘故。云三世十二因缘也
一无明　过去世一切烦恼。通是无明。以过去未有智慧光明故。则一切烦恼得起故。是以过去烦恼悉是无明也
二行　从无明生业。业即是行。以善不善业。能作世界果故。故名为行也
三识　从行生垢心。初身因如犊子。识母自相识。故名识。即是父母交会初。欲托胎时之名
四名色　从识生非色四阴及所任色阴。是名名色。即是歌罗逻时之名也
五六入　从名色中。生眼等六情。是名六入。从五疱初开已来。即是六入名也
六触　由入对尘情尘识合。是名为触。以六尘触六根故。即有六识生。故名情尘识合也
七受　从触生受。故名为受。即是因六触。触六根即领受六尘。为六受也
八爱　从受中心著。名之为爱。谓于所领受六尘中。心生渴爱也
九取　从渴爱因缘求。是名为取。谓求取所爱之尘也
十有　从取则后世业因成。是名为有。因能有果。故名为有
十一生　从有还受后世五众之身。是名生。所谓四生六道中受生也
十二老死　从生五众身熟坏。是为老死。老死则生忧悲哭泣。种种愁苦。众恼合集。若正观诸法实相清净。则无明尽。无明尽故行尽。乃至众苦和合皆尽。若能如是。正观三世十二因缘。发真无漏。成辟支佛
次明从果报。约二世观十二因缘相。具出大集经。今略出经文。是十二因缘。从歌罗逻而辩无明。故云果报也。约二世明者。前十因缘属现在。后二因缘属未来。二世合为十二也
一无明　大集经言。云何名为观于无明。先观中阴。于父母所生贪爱心。爱因缘故四大和合。精血二渧。合成一渧。大如豆子。名歌罗逻。是歌罗逻有三事。一命二识三燸。过去世中。业缘果报。无有作者。及以受者。初息出入。是名无明。歌罗逻时。气息入出者。有二种道。所谓随母气息上下。七日一变。息入出者名为寿命。是名风道。不臭不烂。是名为燸。是中心意。名之为识。善男子若有欲得辟支佛。当观如是十二因缘
二行　复观三受因缘。五阴十二入十八界。云何为观。随心于念观息出入。观于内身皮肤肌肉筋骨髓脑。如空中云。是身中风。亦复如是。有风能上。有风能下。有风能满。有风能焦。有风能增长。是故息之出入。名为身行。息从觉观生。故名意行。和合出声。是名口行
三识　以如是三行因缘故。有识生。故名为识
四名色　识因缘故。则有四阴及以色阴。故名名色
五六入　五阴因缘识行六处。故名六入
六触　眼色相对。故名为触。乃至意法。亦如是
七受　触因缘故。念色乃至法是名为受
八爱　贪著于色乃至于法。是名为爱
九取　爱因缘故。四方求觅。故名为取
十有　取因缘故。受于后身。故名为有
十一生　有因缘故。有生是为生也
十二老死　生因缘故。则有老死种种诸苦。是名五阴十二入十八界十二因缘之大树也此并是略出经文辩。从初受报来。约二世明十二因缘相。孱然无一句私语。读者善寻。自知与前来约三世明十二因缘有异也
次明一念十二因缘。但约一世中。随一念心起。即具十二因缘。亦出大集经中。今略出经文明一念十二因缘相
一无明　因眼见色而生爱心。即是无明
二行　为爱造业。即名为行
三识　至心专念。故名为识
四名色　识共色行。是名名色
五六入　六处生贪。是名六入
六触　因入求爱。名之为触
七受　贪著心者。名之为受
八爱　经中脱落。不释爱相。今私作义释云。缠绵不舍。名之为爱
九取　求是等法。名之为取
十有　如是法生。是名为有
十一生　次第不断。是名为生
十二老死　次第断故。名之为死。生死因缘。众苦所逼。名之为恼。乃至意法因缘生贪。亦复如是
是十二因缘。一人一念。皆悉具足。并出大集经文。未有一句私语。读者善寻。此与常所说三世因缘迥异。若有欲学因缘佛道者。上来至此三种辩因缘。相随用一门修学。即证缘觉智也
FROM:【《法界次第初门》隋·智顗 撰】
解读
【十二因缘】
﹝出天台四教仪﹞
谓无明等展转感果名因，互相由藉为缘，三世相续，无间断也。（三世相续无间断者，谓由过去世无明、行为因，感现在世识乃至受，五者为果；由现在果，起爱、取、有三者，为现在因；由现在因，感未来世生、老死之果，如是循环，无间断也。）
[一、无明]，谓过去世烦恼之惑，覆于本性，无所明了，故曰无明。
[二、行]，谓过去世，身口造作一切善不善业，是名为行。
[三、识]，谓由过去惑业相牵，致令此识，投托母胎，一刹那间，染爱为种，纳想成胎，是名为识。（梵语刹那，华言一念。）
[四、名色]，名即是心，谓心但有名而无形质也；色即色质，即是身也。谓从托胎已后，至第五个七日，名形位，生诸根形，四支差别，是名为色。（四支者，即两手两足也。）
[五、六入]，谓从名色已后，至第六个七日，名发毛爪齿位，第七七日，名具根位，六根开张，有入六尘之用，是名六入。（六根者，眼根、耳根、鼻根、舌根、身根、意根也。六尘者，色尘、声尘、香尘、味尘、触尘、法尘也。）
[六、触]，谓出胎已后，至三四岁时，六根虽触对六尘，未能了知生苦乐想，是名为触。
[七、受]，谓从五六岁至十二三岁时，因六尘触对，六根即能纳受前境好恶等事，虽能了别，然未能起淫贪之心，是名为受。
[八、爱]，谓从十四五岁至十八九岁时，贪于种种胜妙资具及淫欲等境，然犹未能广遍追求，是名为爱。
[九、取]，谓从二十岁后，贪欲转盛，于五尘境，四方驰求，是名为取。（五尘者，色尘、声尘、香尘、味尘、触尘也。）
[十、有]，谓因驰求诸境，起善恶业，积集牵引，当生三有之果，是名为有。（因果不亡为有，三有者，欲有、色有、无色有，即三界也。）
[十一、生]，谓从现世善恶之业，后世还于六道四生中受生，是名为生。（六道者，天道、人道、修罗道、饿鬼道、畜生道、地狱道也。四生者，胎生、卵生、湿生、化生也。）
[十二、老死]，谓从来世受生已后，五阴之身，熟已还坏，是名老死。（五阴者，色阴、受阴、想阴、行阴、识阴也。）
FROM:【《三藏法数》明·一如等 撰】
二种观法
十二因缘有生灭二种观法：
一、生观者
一、无明缘行　二、行缘识　三、识缘名色　四、名色缘六入
五、六入缘触　六、触缘受　七、受缘爱　八、爱缘取
九、取缘有　十、有缘生　十一、生缘老死
二、灭观者
一、无明灭则行灭　二、行灭则识灭　三、识灭则名色灭
四、名色灭则六入灭　五、六入灭则触灭　六、触灭则受灭
七、受灭则爱灭　八、爱灭则取灭　九、取灭则有灭
十、有灭则生灭　十一、生灭则老死灭